Quyi boʻgʻinda suv resurslarini boshqarishni takomillashtirish hamda suv isteʼmolchilari orasidagi munosabatlarni tartibga solish chora-tadbirlari toʻgʻrisida
(resolution, 2024-02-16)

Soʻnggi yillarda iqlimning global oʻzgarishi natijasida kuzatilayotgan suv tanqisligining salbiy taʼsirini yumshatish maqsadida suv resurslarini boshqarish, ularning hisobi va hisobotini yuritish hamda suv munosabatlarini yanada takomillashtirish, shuningdek, suvdan tejamli va samarali foydalanish yuzasidan mamlakatimizda keng koʻlamli islohotlar amalga oshirilmoqda. Shunga qaramasdan, quyi boʻgʻinda suv resurslarini boshqarish, suv tanqisligi sharoitida isteʼmolchilar oʻrtasida suv taqsimlash, suvning hisobi va hisobotini yuritish hamda suvdan foydalanish samarasi pastligicha qolmoqda. Suv resurslarini samarali boshqarish, ularning hisobi va hisobotini toʻlaqonli yuritish, suv isteʼmolchilari orasidagi munosabatlarni takomillashtirish hamda ushbu jarayonlarga xususiy sektorni keng jalb qilish maqsadida: 1. Quyi boʻgʻinda suv resurslarini boshqarishning ustuvor yoʻnalishlari etib quyidagilar belgilansin: qishloq xoʻjaligi mahsuloti ishlab chiqaruvchilar va aholi tomorqalarini suv resurslari bilan ishonchli taʼminlash; irrigatsiya tizimlari va sugʻorish tarmoqlarining hamda ulardagi gidrotexnika inshootlarini doimiy texnik soz holatda ushlab turish; yirik qishloq xoʻjaligi mahsuloti ishlab chiqaruvchilarni oʻz hududida suvni boshqarish va taqsimlash ishlariga jalb qilish; iqtisodiyot tarmoqlarini suv bilan taʼminlashga oid davlat funksiyalarini xususiy sektorga oʻtkazish boʻyicha davlat-xususiy sheriklik tamoyillarini keng joriy etish; suvning hisobi va hisobotini inson omiliga minimal ravishda bogʻliq boʻlgan avtomatlashtirilgan tizimlar orqali yuritish. 2. Suv xoʻjaligi vazirligi, Qishloq xoʻjaligi vazirligi, Oʻzbekiston fermer, dehqon xoʻjaliklari va tomorqa yer egalari kengashi, Qoraqalpogʻiston Respublikasi Vazirlar Kengashi hamda viloyatlar hokimliklarining: qishloq xoʻjaligi yerlari oʻz hisobida mavjud boʻlgan klasterlarga oʻzlariga tegishli maydonlardagi barcha suv xoʻjaligi obyektlarini davlat-xususiy sheriklik tamoyillari asosida boshqaruvga berish; meva-sabzavotchilik hamda sholichilikka ixtisoslashgan tumanlar suv xoʻjaligi obyektlari boshqaruviga davlat-xususiy sheriklik tamoyillari asosida xususiy sektorni jalb qilish; mazkur bandning ikkinchi va uchinchi xatboshisida nazarda tutilmagan qishloq xoʻjaligi sugʻoriladigan yerlarida faoliyat koʻrsatayotgan suv isteʼmolchilari va tuman irrigatsiya boʻlimlari oʻrtasida suv yetkazib berish va suv xoʻjaligi xizmatlarini koʻrsatish boʻyicha toʻgʻridan-toʻgʻri shartnoma tuzish toʻgʻrisidagi takliflariga rozilik berilsin. 3. Mazkur qarorning 2-bandi ikkinchi va uchinchi xatboshisida nazarda tutilgan suv xoʻjaligi obyektlarini davlat-xususiy sheriklik tamoyillari asosida boshqaruvga berishda klasterlar oʻz hisobiga olgan yer maydonlarida, suv xoʻjaligi obyektlarini boshqaruvga olgan xususiy korxonalar esa xizmat koʻrsatish hududida: mavjud boʻlgan barcha suv xoʻjaligi obyektlarini mustaqil boshqaradi; dehqon xoʻjaliklari va aholi tomorqalarini belgilangan tartibda suv olish limiti doirasida suv bilan taʼminlaydi; suv hisobi va hisobotining toʻliq yuritilishini taʼminlaydi hamda bu jarayonga avtomatlashtirilgan tizimlarni joriy qiladi; xizmat koʻrsatish hududidagi barcha suv xoʻjaligi obyektlarining bosqichma-bosqich modernizatsiyasini taʼminlaydi. Bunda, biriktirilgan hududdagi suv xoʻjaligi obyektlarining ekspluatatsiya xarajatlari uchun Davlat budjetida nazarda tutiladigan mablagʻlarning bir qismi xususiy sherikka toʻlab beriladi. 4. Bosh vazir oʻrinbosari Sh.M. Gʻaniyev mazkur qarorning 2-bandi toʻrtinchi xatboshisida nazarda tutilgan qishloq xoʻjaligi sugʻoriladigan yerlarida faoliyat koʻrsatayotgan suv isteʼmolchilari va tuman irrigatsiya boʻlimlari oʻrtasida suv yetkazib berish va suv xoʻjaligi xizmatlarini koʻrsatish boʻyicha shartnoma asosidagi tizimning ishga tushirilishiga shaxsan javobgar etib belgilansin. 5. Qoraqalpogʻiston Respublikasi Vazirlar Kengashi va viloyat hokimliklari Suv xoʻjaligi vazirligi (A.A. Mirzayev), Qishloq xoʻjaligi vazirligi (M.I. Roʻzmetov) va Davlat soliq qoʻmitasi huzuridagi Kadastr agentligi (A.V. Allaberganov) bilan birgalikda 2026-yil yakuniga qadar qishloq xoʻjaligi mahsulotlari ishlab chiqaruvchilar hududidagi suv xoʻjaligi obyektlarini toʻliq xatlovdan oʻtkazsin hamda ularning balansiga berilishini, shuningdek, belgilangan tartibda kadastr hujjatlari rasmiylashtirilishini taʼminlasin. Bunda: bitta suv isteʼmolchiga xizmat koʻrsatuvchi ichki sugʻorish va kollektor-drenaj tarmogʻi, ulardagi bosh va ichki suv olish hamda boshqa inshootlarni ulardan doimiy va maqsadli foydalanish hamda taʼmirlash-tiklash uchun tegishli suv isteʼmolchisi balansiga; ikki va undan ortiq suv isteʼmolchisiga xizmat koʻrsatuvchi fermerlararo ichki sugʻorish va kollektor-drenaj tarmogʻi, ulardagi bosh va ichki suv olish hamda boshqa inshootlarni ulardan doimiy va maqsadli foydalanish hamda taʼmirlash-tiklash uchun tegishli xizmat koʻrsatuvchi tashkilot balansiga toʻlovlarsiz beriladi. 6. Suv xoʻjaligi vazirligi huzuridagi Suv xoʻjaligi obyektlari xavfsizligini va suvdan foydalanishni nazorat qilish inspeksiyasi suvdan foydalanish va suv isteʼmoli boʻyicha qonunchilik hujjatlari talablariga amal qilinishi, suv xoʻjaligi obyektlarini oʻz balansiga olgan subyektlar tomonidan suv olish limiti asosida suv yetkazib berilishi hamda suv isteʼmolchilari tomonidan suvdan oqilona foydalanilishi ustidan tizimli nazorat oʻrnatsin. 7. Bosh prokuratura (Sh.J. Raximov) suv xoʻjaligi obyektlarini boshqaruvga olgan subyektlarning faoliyatiga noqonuniy aralashuvlar yuzasidan tizimli nazorat oʻrnatsin. 8. Oʻzbekiston Respublikasi Vazirlar Mahkamasi bir oy muddatda quyidagilarni nazarda tutadigan Hukumat qarorini qabul qilsin: tuman irrigatsiya boʻlimlarining suv isteʼmolchilariga toʻgʻridan-toʻgʻri shartnoma asosida xizmat koʻrsatishi; suv xoʻjaligi tashkilotlari tomonidan suv yetkazib berish boʻyicha koʻrsatilgan xizmatlar uchun haq toʻlash tartibi; suv xoʻjaligi obyektlarini boshqarishga davlat-xususiy sheriklik tamoyillari asosida xususiy sektorni jalb qilish shartlari. 9. Suv xoʻjaligi vazirligi manfaatdor vazirlik va idoralar bilan birgalikda ikki oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 10. Mazkur qaror ijrosini nazorat qilish Oʻzbekiston Respublikasi Bosh vazirining oʻrinbosari Sh.M. Gʻaniyev zimmasiga yuklansin.